Бошко Николић је рођен 1972. у Ваљеву. Ваљевску Гимназију је завршио 1991. године. Током основне и средње школе био је учесник и освајао награде на Републичким и Савезним такмичењима из математике и физике, као и редован учесник математичких програма у Истраживачкој Станици Петница, и Летњих и Зимских школа младих математичара у организацији Друштва математичара Србије. На Електротехнички факултет у Београду се уписао 1991. године, смер Рачунарска техника и информатика. Исте године је уписао и Природно математички факултет у Београду, одсек Дипломирани математичар за теоријску математику и примену. Од 1989. – 1995. године био је стипендиста Републичке фондације за младе таленте. Дипломирао је на Електротехничком факултету октобра 1996. Новембра 1996. године уписао је постдипломске студије на Електротехничком факултету смер Архитектура и организација рачунарских мрежи. Положио је предметe ca просеком 10,00 и магистрирао 2001 године. Одбранио је докторску тезу у априлу 2005. год. са темом „Систем за учење архитектуре и организације рачунара на даљину„ из области Рачунарска техника и информатика.

Од децембра 1999. ради на Факултету организационих наука у Београду на месту асистента приправника из предмета Мултимедијални информациони системи и Информациони системи предузећа. Од jунa 2000. ради на Електротехничком факултету у Београду као асистент приправник, од августа 2001. године на месту асистента, a од 2005. на месту доцента, од 2011. на месту ванредног професора, а од 2016. на месту редовног професора из области Рачунарска техника и информатика. Предаје на следећим предметима: I година: Практикум из коришћења рачунара, III година: Програмирање Интернет апликација, IV година: Интелигентни системи, Интернет програмирање, Мастер студије: Проналажење скривеног знања, Обрада природних језика, Докторске студије: Вештачка интелигенција и експертски системи и Интернет програмирање.

Од школске 2008/2009 налази се и на месту управника Рачунског центра Електротехничког факултета, а од 2018/2019 је шеф Одсека за софтверско инжењерство на Електротехничком факултету. Од школске 2006/2007 предавао је и на Електротехничком факултету у Бањалуци на предмету Интернет програмирање.

Ментор је више студената докторских студија, пет одбрањених докторских дисертација, два магистарска рада, већег броја мастер и дипломских радова.

Био је стручни консултант за анализу и дизајн рачунарске и хардверске инфраструктуре за јединствени интеграциони систем у просвети (ЈИСП) Републике Србије и стручни консултант за анализу и дизајн архитектуре софтверског решења „Интегрисани софтверски систем здравства у Србији“.

Тренутно је рецензент у међународним часописима Decision Support Systems, IEEE Transactions on Education, Journal of Computational Biology и Computer Applications in Engineering Education, као и на домаћим стручним конференцијама ЕТРАН и ТЕЛФОР.

Био је руководилац реализације већег броја стручних курсева реализованих у оквиру Рачунског центра и Иновационог центра Електротехничког факултета у Београду, укључујући више Курсева ИТ преквалификације за по 100 полазника у организацији Владе Републике Србије и организације УНДП. Руководилац је већег броја домаћих и међународних научних и комерцијалних пројеката, укључујући и пројекат Аdvancing novel textual similarity -based solutions in software development (AVANTES) Фонда за науку Републике Србије.